Na temelju članka 52. stavka 1. i članka 56. Zakona o financiranju vodnog gospodarstva (Narodne novine broj 153/09, 90/11 i 56/13) i članka 35. Statuta Grada Ivanić-Grada (Službeni glasnik, broj 02/14) Gradsko vijeće Grada Ivanić-Grada, na svojoj 13. sjednici održanoj dana 04.06. 2014. godine, donijelo je sljedeću

**O D L U K U**

**o obvezi plaćanja naknade za razvoj javne odvodnje**

**na području Grada Ivanić-Grada**

Članak 1.

Ovom se odlukom uvodi obveza plaćanja naknade za razvoj javne odvodnje (u daljnjem tekstu: naknada za razvoj) na području Grada Ivanić-Grada i utvrđuje obveznik plaćanja, visina naknade, način obračuna i naplate, namjena prikupljenih sredstava od naknade, prava i obveze javnog isporučitelja usluge javne odvodnje Odvodnja Ivanić-Grad d.o.o., Moslavačka 13, Ivanić-Grad (u daljnjem tekstu: Isporučitelj), te nadzor nad obračunom i naplatom naknade za razvoj.

Članak 2.

Obveznici plaćanja naknade za razvoj su svi korisnici usluga javne odvodnje na području Grada Ivanić-Grada tj. područja Isporučitelja.

Osnovica za utvrđivanje visine naknade za razvoj je jedinica mjere isporučene vodne usluge odnosno jedan metar kubični isporučene vode (1m3).

Naknada za razvoj javne odvodnje iznosi:

- 2,00 kn/m3 za domaćinstva

- 2,00 kn/m3 za pravne i fizičke osobe

Naknada za razvoj je javno davanje na koje se ne obračunava porez na dodanu vrijednost prilikom prikupljanja tih sredstava od obveznika plaćanja naknade.

Naknada za razvoj se uplaćuje putem ispostavljenog računa za vodnu uslugu i iskazuje se kao zasebna stavka na računu te usluge. Račun za isporučenu vodnu uslugu ispostavlja Isporučitelj.

Naknada za razvoj je prihod Isporučitelja.

Načini i rokovi uplate naknade za razvoj se određuje sukladno odluci o cijeni vodnih usluga koji donosi Isporučitelj.

Članak 3.

Prihodi od naknade za razvoj koriste se namjenski i to za financiranje izgradnje komunalnih vodnih građevina sukladno planu gradnje komunalnih vodnih građevina iz Zakona o vodama na području aglomeracije.

Izgradnja komunalnih vodnih građevina, odnosno izgradnja komunalnih objekata i uređaja za javnu odvodnju u smislu ove odluke između ostalog podrazumijeva: izradu projekata, stručni nadzor, rekonstrukciju postojećih i izgradnju novih mreža za javnu odvodnju te izgradnju drugih vodnih građevina.

Nadzor nad obračunom i naplatom naknade za razvoj obavlja Upravni odjel Grada Ivanić-Grada nadležan za financijske poslove, na temelju dostavljenih izviješća iz članka 4. ove Odluke.

Članak 4.

Prikupljanje sredstava od naknade za razvoj, te namjensko trošenje tih sredstava sukladno namjenama utvrđenim u članku 3. ove Odluke, obavlja Isporučitelj.

Prava i obveze Isporučitelja u smislu stavka 1. ovog članka su:

- prikupljanje sredstava o naknadi za razvoj na posebnom računu Isporučitelja,

- vođenje evidencije o prikupljenim i utrošenim sredstvima naknade za razvoj,

- izrađivanje i dostavljanje pojedinačnog izviješća o prikupljenim i utrošenim sredstvima naknade za razvoj,

- izrađivanje i dostavljanje šestomjesečnih i godišnjih izvješća o obračunatim iznosima naknade za razvoj te o prikupljenim i utrošenim sredstvima od naknade za razvoj javne odvodnje na području Grada Ivanić-Grada.

Članak 5.

Grad Ivanić-Grad i Isporučitelj obvezni su, odmah po stupanju ove Odluke na snagu, istu objaviti na svojim web stranicama.

Članak 6.

Ova odluka stupa na snagu osmog dana od dana objave u Službenom glasniku Grada Ivanić-Grada, a primjenjivat će se od 1. srpnja 2014. godine.

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADSKO VIJEĆE

Klasa: 021-01/14-01/6 Predsjednik Gradskog vijeća:

URBROJ: 238/10-01/06-14-2

U Ivanić-Gradu, 04. lipnja 2014. Željko Pongrac